Opdateret mandag klokken 14.23: Mere end 150.000 har nu skrevet under på, at Ellen Pao skal fyres.

Et af verdens største websites, reddit.com, er kommet i strid modvind, efter en populær - og for dele at sitet vigtig - medarbejder, Victoria Taylor, er blevet fyret i sidste uge.

Reddit er en hjemmeside, hvor brugerne kan indsende links med nyheder og underholdning. Efterfølgende kan andre brugere så stemme indholdet op eller ned. På den måde ser hovedparten af brugerne kun det mest populære indhold. Indholdet er delt ind i underfora, 'subreddits', med hver deres emne. Eksempelvis 'pics', 'worldnews' og 'denmark'.

Fyringen har resulteret i, moderatorne af størstedelen af de mest populære subreddits i en periode havde lukket siderne af for brugerne. Det skriver yahoo.com.

Upopulær chef

I november 2014 fik Reddit ny direktør. Advokaten Ellen Pao kom til, uden at det i starten kunne mærkes for brugerne. De første ændringer kom i starten af juni, da Reddit besluttede at lukke fem subreddits, der alle havde til formål at chikanere persongrupper, skriver Washington Post.

Det var første gang, Reddit lukkede et forum, der ikke direkte var imod amerikansk lovgivning.

Lukningen af de fem subreddits samt fyringen af Victoria Taylor har medført, at 130.000 personer har skrevet under på at Ellen Pao skal fyres. Til sammenligning skal der i USA 100.000 underskrifter til, for at Det Hvide Hus vil se på en sag.

Lægger sig ud med de få vigtige

For at forstå oprøret, skal man forstå reddits opbygning. Siden har 169.000.000 unikke besøgende. Cirka halvdelen af reddits brugere er registrerede, men kun en meget lille del af dem lægger nogensinde indhold op eller kommenterer. Resten følger bare med.

En endnu mindre del af brugerne er moderatorer af de største subreddits. Det er deres frivillige arbejde, som reddit er bygget op omkring.

Og det er dén lille brugerskare, Ellen Pao har lagt sig ud med. For Victoria Taylor var bindeledet mellem brugerne på subredditet 'IAmA' (se faktaboks) og reddits personale på hovedkontoret i San Francisco.

Ellen Pao beklager - på en måde

- Jeg beklager, at jeg lod vores brugerfællesskab i stikken i går. Vi skulle have informeret vores moderatorer og arbejdet det igennem med dem, sagde Ellen Pao ifølge New York Times fredag.

Samtidig sagde hun også, at de fleste brugere ikke føler sig berørt af ændringerne og uddybede:

- Hovedparten af vores brugere er betænksomme personer, som forstår, hvad vi gør, selvom de ikke altid er enige.

Udtalelserne har dog ikke beroliget de oprørte brugere, som mener, hun i stedet har misforstået reddit. For - som brugere i denne tråd påpeger - så er det ikke de mange millioner almindelige brugere, der driver reddit. De følger bare indholdet, som bliver delt og moderet af de få. Og det er de få, meget aktive brugere, der har mest indflydelse på, hvordan det vil gå siden fremover.

Reddit reddit.com er en af verdens største hjemmesider med 160 millioner unikke brugere om måneden. Siden blev oprettet i 2005.

Siden ligger nummer 16 over mest besøgte sider i Danmark over både dmi.dk, jyllands-posten.dk og politiken.dk og nummer 33 i verden.

Alle kan lægge links på reddit, og brugerene kan derefter stemme linket op eller ned. Derved ser hovedparten af brugerne de links, der er stemt mest op.

reddit er delt ind i subreddits, som styres af frivillige moderatorer. Et emne for sådan et subreddit kan eksempelvis være bøger, film og mad, eller det kan være lande eller byer, der har deres lokale subreddits.